Саугъэт нэхъыщхьэр Битокъу Мухьэмэд и шым къехь
Налшык шыгъэжапIэм щекIуэкIащ ТекIуэныгъэ Иным и махуэшхуэм теухуа шыгъажэ. КъБР-м и Правительствэм, Мэкъумэш хзозяйствэмкIэ и министерствэм, «Малка» шы заводым мылъкукIэ къыдаIыгъыу ирагъэкIуэкIа а зэпеуэм кърихьэлIащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий, Парламентымрэ Правительствэмрэ я тхьэмадэхэу Чеченов Ануаррэ Храмов Константинрэ, депутатхэр, къулыкъущIэхэр, ветеранхэр.
Зэпеуэр къызэIуахащ Совет Союзым и ЛIыхъужь Яхэгуауэ Михаил и щIыхькIэ ягъэува саугъэтым щIэбэнахэм. Илъэсищ зи ныбжь шы лъэпкъ къабзэу плIым метр 1800-рэ гъуэгуанэр къызэранэкIати, бжьыпэр иубыдащ Жамбэч Заур и унагъуэш Сиптетики. Ар къигъэжащ мастер-жокей Сыжажэ Тимур.
Апхуэдэ дыдэ гъуэгуанэр къызэпачащ Хэку зауэшхуэм и ветеранхэм я саугъэтым щIэбэна шыгъажэш нэхъыжьхэми. Абы щытекIуащ мастер-шууей Хьэмыз Къазбэч зытеса «Iуащхьэмахуэ» шы-спорт клубым и гъэсэн хакIуэ Мастер Блонд.
Саугъэт нэхъыщхьэу щытащ ТекIуэныгъэ Иным и махуэм и щIыхькIэ ягъэувар. Абы бжьыпэр щиубыдащ Битокъу Мухьэмэд и шыгъажэш Американ Чойс.
115-нэ Къэбэрдей-Балъкъэр шу дивизэм и саугъэтым щIэбэнащ шы нэхъыжьхэу тху. Псоми ятекIуащ мастер-шууей Къэжэр Алим къигъэжа Ройал Луи.
ИлъэситI ныбжь зиIэ инджылыз-адыгэш лъэпкъ гупым щыщхэр къызэдэжащ адмирал Головко Арсений и саугъэтым щIэбэну. Псом япэу метр 1000 гъуэгуанэр къызэпичащ СэвкIуийм и «Звездочка» унагъуэшым.
ЗауэлI щIыхьым и дамыгъэр зыхуагъэфэща, Налшык къалэм и цIэкIэ ягъэува саугъэтыр къэхьыным теухуа зэпеуэм кърикIуар хьэлэмэтщ. Куэдым хуагъэфащэртэкъым метр 1400-м Сэкрэк Заур и унагъуэш Каманчо япэу къэсыну. АрщхьэкIэ мастер-тренер Бахъуэ Мухьэмэд, мастер-шууей Панжокъуэ Рустам сымэ я фIыгъэкIэ, а лъагапIэр абы иубыдащ.
Шыгъажэм и кIэухыу щытащ Совет Союзым и ЛIыхъужь Байсултанов Алим и цIэкIэ ягъэува саугъэтым щыщIэбэна зэпеуэр. И хьэрхуэрэгъухэм Iэмал гуэри яримытуКану пцIагъуэплъыр псоми къатежащ.
УАРДЭ Азэмэт.
